უნივერსიტეტის ღონისძიებების პორტალი

საჯარო ლექცია: „სეცესიური მოძრაობა ესპანეთში: გაკვეთილები თანამედროვე საქართველოსთვის“
2017-11-03 19:00 (Asia/Dubai)
3 ნოემბერს, 19:00 საათზე, ილიას სახელმწიფო უნივერსიტეტის A 101 აუდიტორიაში ლიბცენტრის ეგიდით პოლიტოლოგი ზვიად აბაშიძე წაიკითხავს ლექციას: „სეცესიური მოძრაობა ესპანეთში: გაკვეთილები თანამედროვე საქართველოსთვის“.
მომხსენებელი განიხილავს შემდეგ საკითხებს: კატალონიის მიერ დამოუკიდებლობის შესახებ რეფერენდუმის ჩატარების წინპირობები, ისტორია და რეფერენდუმის მოსალოდნელი შედეგები, აღნიშნული სიტუაცია, როგორც მაგალითი საქართველოსათვის.
დრო: 3 ნოემბერი, 19:00 საათი
ადგილმდებარეობა: A101 აუდიტორია (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია ფსიქოანალიზსა და ბავშვთა ფსიქოპათოლოგიაში
2017-11-02 18:00
2 ნოემბერს, 18:00 საათზე, ილიას სახელმწიფო უნივერსიტეტის A 101 აუდიტორიაში ილიას სახელმწიფო და დენი დიდროს უნივერსიტეტებს შორის არსებული თანამშრომლობის ფარგლებში, ერასმუს მობილობისა და საქართველოში საფრანგეთის საელჩოს ფინანსური მხარდაჭერით, გაიმართება საჯარო ლექცია, რომელსაც წარუძღვებიან დიდროს უნივერსიტეტის დეპარტამენტის – „ფსიქოანალიტიკური კვლევები“ და პარიზის ფსიქოანალიტიკური ფორმაციისა და ფროიდიანული კვლევების ასოციაციის (Espace Analytique-Assotiation De formation Psychanalytique et de Recherche Freudien) ფსიქოანალიტიკოსები.
მომხსენებლები:
ალენ ვანიე (Alain Vanier)
ფსიქოანალიტიკოსი, ფსიქიატრი, დენი დიდრის უნივერსიტეტის დამსახურებული პროფესორი, ლაბორატორიების – „ფსიქოანალიტიკური ფსიქოპათოლოგიის კვლევითი ცენტრი“ და „ფსიქოანალიზი, მედიცინა და საზოგადოება“ – ხელმძღვანელი; ფსიქოანალიტიკური ასოციაცია Espace Analytique-ის ექსპრეზიდენტი, 200-ზე მეტი სტატიისა და მრავალი წიგნის ავტორი.
მოხსენების თემა: „ინფანტილური სექსუალობა“ (მომხსენებელი განიხილავს ფროიდის ნაშრომის „სამი ესე სექსუალობის თეორიის შესახებ“ მნიშვნელობას ბავშვთა და მოზარდთა ფსიქოპათიოლოგიის გაგებისათვის)
კატრინ ვანიე (Catherine Vanier)
ფსიქოანალიტიკოსი, პედოფსიქიატრი, ფსიქოპათოლოგიის დოქტორი, დიდროს უნივერსიტეტის ლაბორატორიის „ფსიქოანალიზი, მედიცინა და საზოგადოება“ მკვლევარი; ასოციაცია Espace Analytique-ის საპატიო წევრი. არაერთი წიგნისა და სტატიის ავტორი.
მოხსენების თემა: „ნეონათოლოგია და ფსიქოანალიზი – რას ნიშნავს იყო ფსიქოანალიტიკოსი ნეონათოლოგიაში?“
კატრინ სალადენი (Catherine Saladin)
ფსიქოანალიტიკოსი, პარიზის ფსიქოანალიტიკური ფორმაციისა და ფროიდიანული კვლევის ასოციაციის წევრი (Espace Analytique), რამდენიმე წიგნისა და სტატიის ავტორი, ბავშვთა ფსიქოანალიტიკოსი პედოფსიქიატრიის სექტორში; ასოციაცია „მწვანე სახლის“ თანადამფუძნებელი (თბილისი 2006 წ.).
მოხსენების თემა: „სხეულის არაცნობიერი ხატი-ფრანსუაზ დოლტოს მიხედვით“
სამუშაო ენა: ფრანგული (თანმიმდევრული ქართული თარგმანით)
დრო: 2 ნოემბერი, 18:00 საათი
ადგილმდებარეობა: A101 აუდიტორია (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

დედოფლისწყაროს ტრენინგცენტრში ყველაზე მაღალქულიანი პირველკურსელებისთვის შემეცნებითი ბანაკი ჩატარდა
2017-11-02 17:13
ილიას სახელმწიფო უნივერსიტეტის სტუდენტურ საქმეთა დეპარტამენტმა 9 ოქტომბერს შემეცნებითი ბანაკის საგზურით დააჯილდოვა 2017 წლის ერთიანი ეროვნული გამოცდების შედეგებით ყველაზე მაღალი ქულების მქონე ილიაუნის 100 პირველკურსელი.
27-29 ოქტომბერს ილიაუნის დედოფლისწყაროს ბაზაზე გაიმართა შემეცნებითი ბანაკი სტუდენტების მეორე ნაკადისთვის. პროგრამაში ჩართული იყო ილიაუნის ოთხივე ფაკულტეტი. ტრენინგი მოიცავდა შემდეგ თემებს:

„ფრინველების მიგრაცია“ – ზურაბ ჯავახიშვილი (საბუნებისმეტყველო მეცნიერებებისა და საინჟინრო ფაკულტეტი)
„საერთაშორისო სამართალი“ – ნიკა მელქაძე (სამართლის სკოლა)
„ფინანსური ინსტიტუტები“ – ნიკოლოზ ყაველაშვილი (ბიზნესის სკოლა)
„სამოქალაქო ატივიზმი და პროტესტის ფორმები საქართველოში“ – თამარ თოლორდავა (მეცნიერებათა და ხელოვნების ფაკულტეტი)

გასვლითი სკოლის მონაწილეებს გადაეცათ სერტიფიკატები.

ჰაკათონი „ციფრული ტურიზმი“ – გლობალური მეწარმეობის კვირეული ილიაუნიში
2017-11-02 14:24
გლობალური მეწარმეობის კვირეულის ფარგლებში ილიას სახელმწიფო უნივერსიტეტის ბიზნესის სკოლა და ილიაუნის პრეაქსელერატორი „ზუმაუთი” 18-19 ნოემბერს გამართავენ ჰაკათონს „ციფრული ტურიზმი“.
ჰაკათონის მიზანია, ახალგაზრდებმა ჰაკათონის ფარგლებში შექმნან ტურიზმის სფეროზე მორგებული ციფრული პროდუქტები.
პროექტის აღწერა და განრიგი
I ეტაპი – რეგისტრაცია, 17 ნოემბრის ჩათვლით
პროექტში მონაწილეობისთვის, გთხოვთ, შეავსოთ მარტივი სარეგისტრაციო ფორმა არაუგვიანეს ამა წლის 15 ნოემბრისა.
სარეგისტრაციო ფორმა: https://goo.gl/forms/FH6vZNJUN4hOVK9l2
II ეტაპი – ჰაკათონის გახსნა, 18 ნოემბერი
რეგისტრირებულ მონაწილეებს დავუკავშირდებით 17 ნოემბერს. 18 ნოემბერს კი ილიაუნის B 201 აუდიტორიაში გაიხსნება ჰაკათონი და გაეცნობით ინფორმაციას შემდეგ თემებზე:
· ჰაკათონის თემების დეტალური გამოცხადება
· ჰაკათონის აჯენდის გაცნობა
III ეტაპი – გუნდებად ფორმირება, მუშაობის დაწყება, 18-19 ნოემბერი
რეგისტრირებული მონაწილეები ფორმირდებიან გუნდებად და დაიწყებენ შერჩეულ იდეაზე მუშაობას. ამ პროცესში მათ დაეხმარებიან ილიაუნის ბიზნესის სკოლისა და ილიაუნის პრეაქსელერატორის მენტორები.
IV ეტაპი – ჰაკათონზე შექმნილი იდეების პრეზენტაცია, 19 ნოემბერი
19 ნოემბერს გაიმართება პრეზენტაცია, სადაც გაიმართება ჰაკათონის ფარგლებში შექმნილი პროდუქტების პრეზენტაცია, რის შემდეგაც გამოვლინდება გამარჯვებული.
საკონტაქტო ინფორმაცია:
სანდრო კანდელაკი, ფაბლაბის მენეჯერი
ელფოსტა: sandro.kandelaki@iliauni.edu.ge

მეიქათონი „იდეიდან პირველ ბიზნესამდე“ – გლობალური მეწარმეობის კვირეული
2017-11-02 12:37
გლობალური მეწარმეობის კვირეულის ფარგლებში ილიას სახელმწიფო უნივერსიტეტის ბიზნესის სკოლა და ილიაუნის სამრეწველო ინოვაციების ლაბორატორია (Fablab Iliauni) 13-19 ნოემბერს ბიზნესის სკოლის პირველი და მეორე კურსის სტუდენტებისთვის ჩაატარებს მეიქათონს „იდეიდან პირველ ბიზნესამდე“.
მეიქათონის მიზანია სტუდენტების ბიზნესიდეების ხელშეწყობა.
პროექტის აღწერა და განრიგი
I ეტაპი – რეგისტრაცია, 10 ნოემბრის ჩათვლით
პროექტში მონაწილეობისთვის, გთხოვთ, შეავსოთ მარტივი სარეგისტრაციო ფორმა არაუგვიანეს ამა წლის 8 ნოემბრისა.
სარეგისტრაციო ფორმა: https://goo.gl/forms/Qd11QbPzUmmFL5Gr2
II ეტაპი – საინფორმაციო შეხვედრა, 11 ნოემბერი
რეგისტრირებულ მონაწილეებს დავუკავშირდებით 10 ნოემბერს. 11 ნოემბერს კი, ილიაუნის სამრეწველო ინოვაციების ლაბორატორიაში Fablab Iliauni (გ. წერეთლის N3) გაიმართება საინფორმაციო შეხვედრა, სადაც დეტალურად გაგაცნობთ:

მეიქათონის ჩატარების პრინციპს
ფაბლაბის თანამედროვე ტექნოლოგიების გამოყენების პრინციპებს.

III ეტაპი – გუნდებად ფორმირება, ტრენინგები და ბიზნესიდეის განხორციელებაზე მუშაობის დაწყება, 11-14 ნოემბერი
რეგისტრირებული მონაწილეები ფორმირდებიან გუნდებად და იწყებენ შერჩეულ ბიზნესიდეაზე მუშაობას. პროცესში მათ დაეხმარებიან ილიაუნის ბიზნესის სკოლისა და ილიაუნის პრეაქსელერატორის მენტორები, ჩაუტარდებათ ტრენინგი 2დ დიზაინსა და ბიზნესმოდელის შექმნაში. ასევე მენტორების წინაშე გამართავენ საბოლოო ბიზნესიდეების პრეზენტაციებს.
IV ეტაპი – პროტოტიპირება, ვალიდაცია, წარმოება, 14–18 ნოემბერი
ფაბლაბში არსებული ტექნოლოგიების გამოყენებით, შექმნიან საკუთარი იდეების პროტოტიპებს და იმუშავებენ მის დახვეწაზე.
V ეტაპი – Demo დღე, პროდუქციის პორტფოლიოების გაკეთება, 19 ნოემბერი
ბიზნესიდეის ავტორებისა და მათ მიერ შექმნილი პროდუქციის პორტფოლიოების მომზადება, პროფესიონალური ფოტოგადაღება.
VI ეტაპი – საშობაო მარკეტის მოწყობა – შექმნილი პროდუქციის გამოფენა-გაყიდვა

საკონტაქტო ინფორმაცია:
სანდრო კანდელაკი, ფაბლაბის მენეჯერი
ელფოსტა: sandro.kandelaki@iliauni.edu.ge
გოგა საათაშვილი, ფაბლაბის ტექნიკური ექსპერტი
goga.saatashvili@gmail.com
http://gew.iliauni.edu.ge/

ბიზნესიდეების კონკურსი ილიაუნის ბიზნესის სკოლის სტუდენტებისთვის – გლობალური მეწარმეობის კვირეული
2017-11-02 11:03
ილიას სახელმწიფო უნივერსიტეტის ბიზნესის სკოლის ორგანიზებით, გლობალური მეწარმეობის კვირეულის ფარგლებში, ბიზნესის სკოლის საბაკალავრო საფეხურის სტუდენტებისთვის ნოემბერში ბიზნესიდეების კონკურსი ჩატარდება.
კონკურსის 10 წარმატებული მონაწილე 2018 წლის ზაფხულში სრული დაფინანსებით გაემგზავრება მასარაკის (ბრნო, ჩეხეთი) ან მინიოს უნივერსიტეტში (გიმარესი, პორტუგალია) და 1-კვირიან ტრენინგს დაესწრება, სადაც შეძლებს საკუთარი ინოვაციური ბიზნესიდეის დახვეწასა და ბიზნესგეგმის შემუშავებას.
ვისთვის?
თუ ხარ ილიას სახელმწიფო უნივერსიტეტის ბიზნესის სკოლის საბაკალავრო პროგრამის სტუდენტი, გაქვს ინოვაციური და კრეატიული ბიზნესიდეა, შეგიძლია გამოწვევევის მიღება, არ უშინდები ბევრ შრომას და გჯერა საკუთარი წარმატების, მაშინ ამ კონკურსში მონაწილეობა სწორი გადაწყვეტილებაა.
რატომ?
პროექტში მონაწილეობა გაძლევს შესაძლებლობას:

შეიძინო ბიზნესიდეის ფორმირებისა და მისი წარდგენისთვის საჭირო ცოდნა, გამოიმუშავო საჭირო უნარ-ჩვევები – იყო მზად ბიზნესის კეთებისთვის;
გაიცნო მსგავსი ინტერესების ადამიანები და მათთან ერთად შეძლო ინოვაციური და კრეატიული იდეების გენერირება.

როგორ?
გამოგზავნე შევსებული განაცხადის ფორმა არაუგვიანეს ამა წლის 10 ნოემბრისა. დავუკავშირდებით შერჩეულ კანდიდატებს.
განაცხადის შესავსებად მიჰყევით ბმულს: https://docs.google.com/bic
როდის?
კონკურსი ჩატარდება 3 ეტაპად:

პირველი ეტაპი – განაცხადების განხილვა
შერჩეულ კანდიდატებს დავუკავშირდებით არაუგვიანეს ამა წლის 12 ნოემბრისა;
მეორე ეტაპი – შეხვედრა მენტორებთან

15 და 16 ნოემბერს განაცხადების საფუძველზე შერჩეულ კანდიდატებს შეხვდებიან ბიზნესის სკოლისა და ილიაუნის ბიზნესაქსელერატორის მენტორები და დაეხმარებიან იდეების დახვეწაში;

მესამე ეტაპი – კონკურსის ფინალი

17 ნოემბერს კონკურსის მონაწილეები ჟიურის წინაშე წარადგენენ საკუთარ ინოვაციურ ბიზნესიდეებს და გამოვლინდება კონკურსის 10 გამარჯვებული მონაწილე.
პრიზი
Erasmus + პროექტის EUCA-INVEST მხარდაჭერით ბიზნესიდეების კონკურსის 10 გამარჯვებული მონაწილე 2018 წლის ზაფხულში სრული დაფინანსებით ერთკვირიან ტრენინგზე გაემგზავრება მასარაკის (ბრნო, ჩეხეთი) ან მინიოს უნივერსიტეტში (გიმარესი, პორტუგალია), სადაც მონაწილეები კიდევ უფრო კონკრეტულს გახდიან საკუთარ ბიზნესიდეებსა და ბიზნესგეგმას.

დამატებითი ინფორმაციისთვის:
გვანცა ტატიშვილი
ტელ.: 599 179 330
ელფოსტა: gvantsa.tatishvili@iliauni.edu.ge
http://gew.iliauni.edu.ge/

ილიაუნის ლიტერატურულ კლუბში: ლევან ბერძენიშვილის საჯარო ლექცია „ილია – მამა“
2017-11-01 19:00
ილია ჭავჭავაძის საიუბილეო წლის აღნიშვნას ილიაუნის ლიტერატურული კლუბიც უერთდება და 1-ლ ნოემბერს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ გეპატიჟებათ ფილოლოგ ლევან ბერძენიშვილის საჯარო ლექციაზე „ილია – მამა“.
ლექციაზე განხილული იქნება ილია, როგორც ახალი საქართველოს გამომგონებელი, ქართული იდეის მკვდრეთით აღმდგენი და მისი მარადიული თანამდევი სული.
დრო: 1-ლი ნოემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

აკადემიკოს ევგენი ხარაძისადმი მიძღვნილი სამეცნიერო კონფერენცია
2017-10-31 10:00
31 ოქტომბერს აკადემიკოს ევგენი ხარაძის დაბადებიდან 110 წელი სრულდება. იგი აბასთუმნის ასტროფიზიკურ ობსერვატორიას სათავეში ჩაუდგა დაარსების დღიდან. ევგენი ხარაძის ხელმძღვანელობით და უშუალო მონაწილეობით აშენდა და განვითარდა ობსერვატორია, რომელსაც თავისი წვლილი შეაქვს მსოფლიო ასტრონომიულ ცოდნაში. მან დაუდო საფუძველი ასტრონომიულ განათლებას საქართველოში.
ევგენი ხარაძის იუბილესთან დაკავშირებით 31 ოქტომბერსა და 1 ნოემბერს ილიას სახელმწიფო უნივერსიტეტის აბასთუმნის ასტროფიზიკურ ობსერვატორიაში გაიმართება სამეცნიერო კონფერენცია, რომელზეც ობსერვატორიის წამყვანი მეცნიერები წაიკითხავენ მოხსენებებს თავიანთი კვლევების შესახებ, ისაუბრებენ მეცნიერის ცხოვრებასა და მოღვაწეობაზე, მოეწყობა ფოტოსურათების გამოფენა.
კონფერენციის სრული პროგრამა იხილეთ აქ.
დრო: 31 ოქტომბერი-1 ნოემბერი
ადგილმდებარეობა: ილიას სახელმწიფო უნივერსიტეტის აბასთუმნის ასტროფიზიკური ობსერვატორია

თეო კობუშის საჯარო ლექცია: „სოციალური სამართლებრივი სახელმწიფოს იდეა“
2017-10-30 18:00
30 ოქტომბერს, 18:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ცნობილი გერმანელი პროფესორი თეო კობუში წაიკითხავს საჯარო ლექციას: „სოციალური სამართლებრივი სახელმწიფოს (Rechtsstaat) იდეა“. ლექციის დასრულების შემდეგ პროფესორს მიენიჭება ილიას სახელმწიფო უნივერსიტეტის საპატიო დოქტორის წოდება.
მომხსენებლის შესახებ:
პროფესორი, დოქტორი თეო კობუში ანტიკური ფილოსოფიისა და რომაულ-კათოლიკური თეოლოგიის ცნობილი სპეციალისტია. 2003 წლიდან არის ფილოსოფიის კათედრის გამგე და ფილოსოფიის ინსტიტუტის საქმეთა განმკარგველი დირექტორი ბონის უნივერსიტეტში. პლატონის შესახებ მრავალრიცხოვანი პუბლიკაციების საფუძველზე ცნობილია სპეციალისტთა ფართო წრეში; დოქტორი კობუში „ფილოსოფიის ისტორიის ლექსიკონის“ პასუხისმგებელი თანარედაქტორია, მასვე ეკუთვნის რამდენიმე სტატია ლექსიკონში. იგი ასევე არის ფილოსოფიის გერმანულენოვან დოცენტთა კონსორციუმის თავმჯდომარე კათოლიკური თეოლოგიის განხრით და ანტიკური ფილოსოფიის საზოგადოების საქმეთა განმკარგველი დირექტორი.
დრო: 30 ოქტომბერი, 18:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის N32), ილიას სახელმწიფო უნივერსიტეტი
ლექციის ენა: გერმანული (უზრუნველყოფილი იქნება ქართული თარგმანი)
დასწრება თავისუფალია.

დისკუსია სოკრატეს მეთოდით: „რა ბედი ელის ქალთა პოლიტიკურ უფლებებს ადგილობრივი თვითმმართველობის არჩევნების შემდეგ?“
2017-10-30 18:00
30 ოქტომბერს, 18:00 საათზე, ილია სახელმწიფო უნივერსიტეტის A101 აუდიტორიაში ილიაუნის სამართლის სკოლის ადამიანის უფლებათა მიმართულების ორგანიზებით გაიმართება დისკუსია სოკრატეს მეთოდით. დისკუსიის თემაა:„რა ბედი ელის ქალთა პოლიტიკურ უფლებებს ადგილობრივი თვითმმართველობის არჩევნების შემდეგ?“
სპიკერები:
მიხეილ ბენიძე, სამართლიანი არჩევნებისა და დემოკრატიის საერთაშორისო საზოგადოების აღმასრულებელი დირექტორი
ზურაბ ხრიკაძე, ცენტრალური საარჩევნო კომისიის წევრი და გენდერული თანასწორობის საბჭოს თავმჯდომარე
ილიაუნის საჯარო სამართლისა და პოლიტიკის სამაგისტრო პროგრამის სტუდენტები:
გვანცა ხონელიძე, სამართლის ბაკალავრი, ფემინისტური ორგანიზაცია „ქალთა მზერის“ დამფუძნებელი; კოორდინირებს პროექტებს – ქალთა სექსუალური და რეპროდუქციული უფლებების შესახებ და ჭიათურელი ქალების საჭიროებების კვლევა, გაძლიერება.
მარიამ მელქაძე, ილიაუნის სამართლის სკოლის ადამიანის უფლებათა მიმართულების მკვლევარი
თამარ კაპანაძე, ბლოგერი
საქართველოში ამომრჩეველთა უმრავლესობა – 53.76% ქალია. თუმცა 21 ოქტომბრის ადგილობრივი თვითმმართველობის არჩევნებში პროპორციული საარჩევნო სისტემის საფუძველზე წარდგენილი კანდიდატებიდან 63.12% კაცი იყო, 36.88% კი – ქალი. ხოლო მაჟორიტარული სისტემით წარდგენილი კანდიდატებიდან – 83.70% კაცი, 16.30% ქალი იყო. არჩევნების შედეგების მიხედვით კი თბილისის საკრებულოს დეპუტატთა მხოლოდ 20% იქნება ქალი, რაც 2014 წლის შედეგებზე 6%-ით ნაკლებია.
დისკუსია შეეხება ქალების პოლიტიკურ უფლებებსა და პოლიტიკაში ქალთა წარმომადგენლობის ზრდასთან დაკავშირებულ ბარიერებსა და შესაძლებლობებს.
დრო: 30 ოქტომბერი, 18:00 საათი
ადგილმდებარეობა: A 101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

Lectura Dantis / დანტეს წაკითხვა – მორიგი შეხვედრა
2017-10-27 19:00
27 ოქტომბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება მორიგი შეხვედრა.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 27 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სემინარი თემაზე: „თავისუფალი წვდომა კგბ-ს არქივებზე; უკრაინის გამოცდილება აღმოსავლეთის პარტნიორობის ქვეყნებისათვის“
2017-10-27 19:00
27 ოქტომბერს, პარასკევს, 19:00 საათზე, ილიას სახელმწიფო უნივერსიტეტის G106 აუდიტორიაში უკრაინის ეროვნული მეხსიერების ინსტიტუტისა და განმანთავისუფლებელი მოძრაობის კვლევის ცენტრის ექსპერტები მსმენელებს გააცნობენ, თუ როგორ მიაღწიეს უკრაინაში კომუნისტური სპეცსამსახურების არქივების გახსნას და ეს გამოცდილება რითი შეიძლება იყოს სასარგებლო აღმოსავლეთის პარტნიორობის სხვა ქვეყნებისთვის.
სემინარი ჩატარდება ორი სესიად.
უკრაინა
კგბ-ს რომელი დოკუმენტების მოძებნა შეიძლება უკრაინის არქივებში? როგორ უნდა იყოს უზრუნველყოფილი თავისუფალი წვდომა დოკუმენტებთან? რითი უნდა დაიწყოს და როგორ განახორციელდეს საარქივო რეფორმის ადვოკატირება? როგორ არის მოწყობილი უკრაინის თანამედროვე კანონმდებლობა კომუნისტური სპეცსამსახურების დოკუმენტებზე წვდომის საკითხში?

საქართველო და აღმოსავლეთის პარტნიორობის ქვეყნები
რამდენად ხელმისაწვდომია კგბ-ს არქივები საქართველოში? რა სახის საზოგადოებრივი და/ან სამთავრობო აქციები იმართება (ან, საერთოდ, იმართება თუ არა?) ქვეყანაში საბჭოთა წარსულის გასააზრებლად? როგორი მდგომარეობაა საბჭოთა სპეცსამსახურების დოკუმენტებზე წვდომის კუთხით აღმოსავლეთის პარტნიორობის სხვა ქვეყნებში?
მონაწილეობის მისაღებად ვიწვევთ ისტორიკოსებს, პოლიტოლოგებს, კულტუროლოგებს, არქივისტებს, სამოქალაქო აქტივისტებს და ამ საკითხით დაინტერესებულ ყველა მკვლევარს.
შეკითხვების შემთხვევაში დარეკეთ: 593 78 59 01 ან მოგვწერეთ info@sovlab.ge
პროექტის მხარდამჭერია ჩეხეთის საელჩო უკრაინაში
სამუშაო ენა: რუსული
დრო: 27 ოქტომბერი, 19:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

ლევან ბუთხუზის საჯარო ლექცია: „ჩემი ტვინი“
2017-10-27 19:00
27 ოქტომბერს, 19:00 საათზე, ილიას სახელმწიფო უნივერსიტეტის B 201 აუდიტორიაში ლიბცენტრის ეგიდით გაიმართება ბიოლოგ ლევან ბუთხუზის საჯარო ლექცია: „ჩემი ტვინი“.
მოხსენების საკითხები: თანამედროვე მეცნიერების გამოწვევები – რა ვიცით, როგორ არის მოწყობილი და რა შესაძლებლობები აქვს ადამიანის ტვინს? რატომ განსხვავდება და რა ეტაპზე განასხვავა ევოლუციამ იგი დედამიწაზე არსებული ყველა სხვა ტვინისგან? რამდენად მართებულია გამოთქმა „ჩემი ტვინი?“. იქნებ ნეირობიოლოგიის ზოგი თანამედროვე შეხედულება უფრო მართებულია და უნდა ვთქვათ „მე და ის?“ ხომ არ წარმოშობს ეს ეთიკურ პრობლემებს და ხომ არ ჩნდება საფუძვლიანი კითხვა – არსებობს კი თავისუფალი ნება?
დრო: 27 ოქტომბერი, 19:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

„არსენა და მისი დრო“ – აკა მორჩილაძის ლექცია „ლიგამუსში“
2017-10-26 18:00
26 ოქტომბერს, 18:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ „ვიცი“ გეპატიჟებათ აკა მორჩილაძის ლექციაზე: „არსენა და მისი დრო“.
„ვიცი“ განაგრძობს საგანმანათლებლო აქტივობებსა და საინტერესო შეხვედრების ციკლს.
12 ოქტომბრიდან „ვიციში“ ჩართულ ყველა უნივერსიტეტში საინტერესო ადამიანების, ამბებისა და წიგნების მოგზაურობა დაიწყო, რომლის მსმენელი და აქტიური მონაწილე „ვიციში“ ჩართულ ყველა სტუდენტს შეუძლია გახდეს.
აკა მორჩილაძე სტუდენტებს ინტერაქციულ რეჟიმში შეხვდება და სპეციალურად „ვიცისთვის“ შექმნილ ლექციათა ციკლს შესთავაზებს.
ყველა მსურველმა სტუდენტმა წინასწარ უნდა გაიაროს რეგისტრაცია მოცემულ ბმულზე. მხოლოდ „ვიცის“ მომხმარებლები შეძლებენ დასწრებას.
დარეგისტრირდი https://viciapp.ge/#/courses
დრო: 26 ოქტომბერი, 18:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი

საჯარო ლექცია: „შიშსა და აღფრთოვანებას შორის – საბჭოთა კავშირი თანამედროვე ეპოქაში“
2017-10-26 18:00
26 ოქტომბერს, ხუთშაბათს, 18:00 საათზე, ილიას სახელმწიფო უნივერსიტეტის G106 აუდიტორიაში ჰუმბოლტის უნივერსიტეტის პროფესორი იორგ ბაბეროვსკი წაიკითხავს საჯარო ლექციას თემაზე: „შიშსა და აღფრთოვანებას შორის – საბჭოთა კავშირი თანამედროვე ეპოქაში“ .
მომხსენებლის შესახებ
იორგ ბაბეროვსკი არის გერმანელი ისტორიკოსი და აღმოსავლეთ ევროპის ისტორიის პროფესორი ბერლინის ჰუმბოლდტის უნივერსიტეტში. მისი სპეციალიზაციაა სტალინიზმის ეპოქა, განსაკუთრებით, სტალინისტური ძალადობის, გენოციდისა და ტერორის ისტორია აღმოსავლეთ და ცენტრალური ევროპის ხალხთა წინააღმდეგ; პროფ. იორგ ბაბეროვსკი არის უამრავი სტატიისა და წიგნის ავტორი. 2012 წელს ლაიფციგის წიგნის ფესტივალზე მან მოიპოვა ჯილდო წიგნისთვის: „დამწვარი მიწა. სტალინის ძალადობრივი ხელისუფლება”.
სამუშაო ენა: გერმანული (უზრუნველყოფილი იქნება სინქრონული თარგმანი
დრო: 26 ოქტომბერი, 18:00 საათი
ადგილმდებარეობა: G106 აუდიტორია (გიორგი წერეთლის ქ. №1), ილიას სახელმწიფო უნივერსიტეტი
დასწრება თავისუფალია.

ფენი ფლეგის „შემწვარი მწვანე პომიდვრები კაფე „უისელ სტოპში“ – რომანის პრეზენტაცია ილიაუნის ლიტერატურულ კლუბში
2017-10-25 19:00
25 ოქტომბერს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ილიაუნის ლიტერატურული კლუბი და გამომცემლობა „წიგნები ბათუმში“ ფენი ფლეგის რომანის „შემწვარი მწვანე პომიდვრები კაფე „უისელ სტოპში“ პრეზენტაციაზე გეპატიჟებათ.
პატარა ქალაქში ზაფხულის გატარება უამრავ თავგადასავალს გპირდებათ – იჯი ტრედგუდთან ერთად შეგიძლიათ, პირდაპირ ველური ფუტკრების სკიდან მოიპაროთ თაფლი და საყვარელ ადამიანს უწილადოთ; ან ბეტ უიმსთან ერთად მეზობლებზე წეროთ საგაზეთო სტატიები; ან რკინიგზელ ბილთან ერთად სამთავრობო მატარებლები გაძარცვოთ და ღარიბ ფერადკანიანებს კონსერვის ქილები გადაუყაროთ ლიანდაგებზე; ევა ბეიტსთან ერთად მთელი ღამე სვათ და იცეკვოთ მეთევზეთა ბუნაგში; „მჟავე კიტრის კლუბთან“ ერთად ათასგვარად გაეხუმროთ მეგობრებს… ალაბამის პატარა ქალაქ უისელ სტოპში გასართობს თუ სადარდებელს რა დალევს. აქ ცხოვრობენ ადამიანები, რომელთაც უყვართ ხუმრობა, ერთმანეთი და გემრიელად ჭამა; აქ ცხოვრობენ ადამიანები, რომლებსაც შეუძლიათ, უდიდესი გმირობა ჩაიდინონ ისე, რომ მადლობასა და აპლოდისმენტებს არ დაელოდონ, მეტიც, არავის გააგებინონ ამის შესახებ. აქ ცხოვრობენ ადამიანები, რომლებმაც იციან მეგობრობის, დახმარების, სიკეთის, სიცოცხლის ფასი.
ფენი ფლეგის რომანს „შემწვარი მწვანე პომიდვრები კაფე „უისელ სტოპში“ ამერიკულ ლიტერატურასა და კულტურაში უმნიშვნელოვანესი ადგილი უჭირავს, რადგან ამ სევდითა და იუმორით სავსე ისტორიების უკან დგას უმწვავესი საკითხები – ადამიანის უფლებები, უმცირესობები, მართლსაწინააღმდეგო ქმედებების მორალური მხარე, საზოგადოებრივი აზრი და თავისუფლება.
წიგნს მთარგმნელი ნინო მიქაშავიძე და ნინია მაჭარაშვილი (გამომცემლობა „წიგნები ბათუმში“) წარადგენენ.
დრო: 25 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

იანის სიმონიდესის პერფორმანსი „სოკრატე დღეს"
2017-10-25 19:00
25 ოქტომბერს, 19:00 საათზე, ილიას სახელმწიფო უნივერსიტეტის თეატრში გაიმართება იანის სიმონიდესის სამეცნიერო-პოპულარული პერფორმანსი „სოკრატე დღეს”. წარმოდგენა საბერძნეთისა და საქართველოს დიპლომატიური ურთიერთობების 25 წლისთავს ეძღვნება.
თეატრალურ წარმოდგენაში ცოცხლდება პლატონის უკვდავი კლასიკა – მაყურებელი დიდი ფილოსოფოსის სასამართლო პროცესის „თვითმხილველი“ ხდება, ეცნობა სოკრატეს აზრებს სათნოებაზე, სამოქალაქო ვალდებულებაზე, სიცოცხლისა და ქვეყნის სიყვარულზე.
მთავარი როლის შემსრულებელი იანის სიმონიდესი „ემის” ჯილდოს მფლობელია. „დაუდეგარი, იუმორისტული, დიდებული და მომაჯადოებელი“, – წერდა ”Odyssey Magazine” (აშშ) მის შესახებ. „შთამაგონებელი, ვირტუოზული შესრულება“, – ასე აფასებდა მსახიობს ”Luxembourger Wort”.
ღონისძიება ორგანიზებულია საბერძნეთის საელჩოს მიერ საქართველოში ილიას სახელმწიფო უნივერსიტეტთან თანამშრომლობით.
„სოკრატე დღეს” 450 წარმოდგენა 20-ზე მეტ ქვეყანაში გაიმართა.
დრო: 25 ოქტომბერი, 19:00 საათი
ადგილმდებარეობა: ილიაუნის თეატრი (ილია ჭავჭავაძის გამზ. N32)
დასწრება თავისუფალია.

საერთაშორისო სამეცნიერო კონფერენცია: „ილია ჭავჭავაძე: კულტურული ფიგურის საკრალიზაცია/სეკულარიზაცია“
2017-10-24 16:00
24-25 ოქტომბერს ილიას სახელმწიფო უნივერსიტეტის წიგნის სახლში „ლიგამუსი” გაიმართება ილია ჭავჭავაძის დაბადების 180 წლისთავისადმი მიძღვნილი საერთაშორისო სამეცნიერო კონფერენცია.
კონფერენციაში მონაწილეობას მიიღებენ ილიას სახელმწიფო უნივერსიტეტის, ამსტერდამის უნივერსიტეტის, კენტის უნივერსიტეტის, სლოვენიური ლიტერატურისა და ლიტერატურათმცოდნეობის ინსტიტუტის, უნგრეთის მეცნიერებათა აკადემიის ლიტერატურათმცოდნეობის ინსტიტუტის, ივანე ჯავახიშვილის სახელობის თბილისის სახელმწიფო უნივერსიტეტისა და შოთა რუსთაველის ქართული ლიტერატურის ინსტიტუტის, თბილისის თავისუფალი უნივერსიტეტის, საქართველოს ტექნიკური უნივერსიტეტის, ბათუმის შოთა რუსთაველის სახელმწიფო უნივერსიტეტის, გორის სახელმწიფო სასწავლო უნივერსიტეტის მკვლევარები.
კონფერენცია იმართება ილიას სახელმწიფო უნივერსიტეტის შედარებითი ლიტერატურის ინსტიტუტის ორგანიზებით.
კონფერენციის ორგანიზატორები: პროფ. გიგა ზედანია, პროფ. ბელა წიფურია.
კონფერენციის პროგრამა

ილია ჭავჭავაძე თანამედროვე ქართულ საზოგადოებაში აღიარებულია, როგორც უმნიშვნელოვანესი ნაციონალური ფიგურა, ნაციონალური პოეტი, თანამედროვე ქართული ნაციონალური იდენტობის შემქმნელი, საქართველოში თანამედროვე სეკულარული სამოქალაქო და სახელმწიფოებრივი აზროვნების დამამკვიდრებელი, კულტურული სივრცის საკრალური ფიგურა /კულტურული წმინდანი, საქართველოს მართლმადიდებელი ეკლესიის წმინდანი.
ილია ჭავჭავაძისთვის პატივის მიგების ტრადიცია მის სიცოცხლეშივე დაიწყო და დღევანდელ საქართველოშიც გრძელდება. მისი გარდაცვალებიდან 110 წლის განმავლობაში თვით ყველაზე ურთიერთგანსხვავებული იდეოლოგიურ-პოლიტიკური თუ კულტურული დისკურსები საკუთარი ლეგიტიმაციისთვის ილიას მემკვიდრეობას მიმართავენ. ილია ჭავჭავაძის ლიტერატურული ტექსტები მრავალგვარი, ხშირად ურთიერთსაწინააღმდეგო ინტერპრეტაციის საგანი ხდება.
კონფერენციაზე განხილული იქნება ისეთი საკითხები, როგორებიცაა: ილია ჭავჭავაძის ფიგურა და კულტურული, ნაციონალური, იდეოლოგიური, პოლიტიკური დისკურსები საქართველოში; ილიას ტექსტის ინტერპრეტაცია; კულტურული ფიგურების სარკალიზაცია ევროპის ქვეყნებსა და საქართველოში; ტრანსნაციონალური მიდგომა ეროვნული მოძრაობებისა და მათი ლიდერებისადმი; ევროპა და საქართველო ილიას შემდგომ.
კონფერენციის სამუშაო ენები: ქართული, ინგლისური
დრო: 24-25 ოქტომბერი, 2017
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიაუნის იტალიური კულტურის ცენტრში: ფოტოგამოფენა „ჩემი საქართველო“
2017-10-23 17:00
23 ოქტომბერს, 17:00 საათზე, ილიას სახელმწიფო უნივერსიტეტის იტალიური კულტურის ცენტრში კლაუდიო ჩერაი და თამილა გველესიანი საქართველოს კულტურისა და ტრადიციების გავრცელების მიზნით წარმოგიდგენენ იტალიაში ორგანიზებულ ღონისძიებათა ფოტოების გამოფენას „ჩემი საქართველო“.
გამოფენაზე მოწვეული იქნებიან საპატიო სტუმრები: იტალიის ელჩი საქართველოში ანტონიო ენრიკო ბარტოლი, მისიის ხელმძღვანელის მოადგილე სტეფანო კრეშენცი და კულტურის ატაშე ნინო კილოსანიძე.
დრო: 23 ოქტომბერი, 17:00 საათი
ადგილმდებარეობა: S501 აუდიტორია, იტალიური კულტურის ცენტრი (გ.წერეთლის ქ. N3), ილიას სახელმწიფო უნივერსიტეტი
დასწრება თავისუფალია.

სერგეი მედვედევის „ყირიმის პერიოდის პარკი" – წიგნის პრეზენტაცია „ლიგამუსში“
2017-10-23 17:00
23 ოქტომბერს, 17 საათზე, ილიას სახელმწიფო უნივერსიტეტის წიგნის სახლ „ლიგამუსში“ გაიმართება მოსკოვის ეკონომიკის უმაღლესი სკოლის პროფესორ სერგეი მედვედევის წიგნის „ყირიმის პერიოდის პარკი”პრეზენტაცია.
ავტორის შესახებ
სერგეი მედვედევი არის ისტორიკოსი, ჟურნალისტი და პოლიტოლოგი. კითხულობდა ლექციებს ჯორჯ მარშალის უსაფრთხოების კვლევების ცენტრში, ჰელსინკის საერთაშორისო ურთიერთობების ინსტიტუტში, ბერლინის თავისუფალ უნივერსიტეტში. სწავლობდა მოსკოვში, ნიუ იორკში, პრაღაში, რომში. არაერთი პუბლიკაცია აქვს საერთაშორისო რეფერირებად ჟურნალებში რუსეთის, საბჭოთა, იდენტობისა და უსაფრთხოების კვლევების საკითხებზე. ბოლო დრომდე იყო ტელეარხ „დოჟდ-ზე” საავტორო გადაცემის წამყვანი. ახლახანს გამოსცა წიგნი „ყირიმის პერიოდის პარკი”.
დეტალური ინფორმაცია იხილეთ ბმულზე: http://www.ir-online.org/faculty/faculty/sergei-medvedev/index.html
სამუშაო ენა: ინგლისური
დრო: 23 ოქტომბერი, 17:00 საათი
ადგილმდებარეობა: წიგნის სახლი „ლიგამუსი” (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

გასვლითი სკოლა ეროვნული გამოცდების შედეგებით მაღალქულიანი სტუდენტებისათვის
2017-10-23 16:44
ილიას სახელმწიფო უნივერსიტეტის სტუდენტურ საქმეთა დეპარტამენტმა 9 ოქტომბერს შემეცნებითი ბანაკის საგზურით დააჯილდოვა 2017 წლის ერთიანი ეროვნული გამოცდების შედეგებით ყველაზე მაღალი ქულების მქონე ილიაუნის 100 პირველკურსელი.
20-22 ოქტომბერს ილიაუნის დედოფლისწყაროს ბაზაზე გაიმართა შემეცნებითი ბანაკი სტუდენტების პირველი ნაკადისთვის. პროგრამაში ჩართული იყო ილიაუნის ოთხივე ფაკულტეტი. ტრენინგი მოიცავდა შემდეგ თემებს:

„აღმოჩენები ბუნებისმეტყველებაში და ტექნოლოგიების განვითარება“ – გიორგი დალაქიშვილი (საბუნებისმეტყველო მეცნიერებებისა და საინჟინრო ფაკულტეტი)
„უფლების შინაარსი და მისი ისტორიული განვითარება“ – გიორგი ნონიაშვილი (სამართლის სკოლა)
„ტურიზმის ინდუსტრია საქართველოში“ – გიორგი ქემერტელიძე (ბიზნესის სკოლა)
„რელიგია და სახელმწიფო – სამოქალაქო რელიგია საქართველოში“ – ზვიად ზალიკიანი (მეცნიერებათა და ხელოვნების ფაკულტეტი)

გასვლითი სკოლის მონაწილეებს გადაეცათ სერტიფიკატები.
ერთიანი ეროვნული გამოცდების შედეგებით ყველაზე მაღალი ქულების მქონე ილიაუნის სტუდენტთა მეორე ნაკადი სტუდენტურ საქმეთა დეპარტამენტის გასვლით სკოლაში მონაწილეობას 27-29 ოქტომბერს მიიღებს.

ილიაუნის ჩემპიონატი ფრენბურთში დასრულდა
2017-10-23 12:08
20 ოქტომბერს დასრულდა ილიაუნის შიდასაუნივერსიტეტო ჩემპიონატი ფრენბურთში.
ვაჟთა ფინალში ერთმანეთს „როქი“ და “All Star“ დაუპირისპირდნენ. საინტერესო და დაძაბული სეტების შემდეგ როქმა ანგარიშით 3:1 გაიმარჯვა და ილიაუნის ჩემპიონის ტიტული მოიპოვა.
ასევე საინტერესო გამოდგა გოგონათა ჯგუფის მატჩები. წრიული სისტემით გამართულ შეჯიბრებაში გუნდმა „ნუ პაგაძიმ“ პირველი წაგებული მატჩის შემდეგ ყველა შეხვედრა მოიგო და 9 ქულით პირველ ადგილზე გავიდა.
საპრიზო ადგილზე გასული გუნდები დაჯილდოვდნენ შესაბამისი მედლებით, გამარჯვებულ გუნდებს კი ილიაუნის გარდამავალი თასები გადაეცათ. ასევე მათ Mgroup-მა გადასცა „Halloween Night Party“-ის ბილეთები. აღნიშნული წვეულება 31 ოქტომბერს კლუბ „ოტიუმში“ გაიმართება.
შეჯიბრებაში მონაწილეობდა ვაჟთა 15, ხოლო ქალთა 5 გუნდი.
ფრენბურთის ჩემპიონატის ფოტომასალა და შედეგები სრულად იხილეთ:
ქალთა შეჯიბრი
ვაჟთა შეჯიბრი
ჩემპიონატის ფოტომასალა

საჯარო ლექცია: „წინასაარჩევნო ეკონომიკური დაპირებების პოლიტიკური ბაზარი“
2017-10-20 19:00
20 ოქტომბერს, 19:00 საათზე, ილიას სახელმწიფო უნივერსიტეტის B 201 აუდიტორიაში ლიბცენტრის ეგიდით გაიმართება ეკონომისტ ირაკლი ყიფიანის საჯარო ლექცია: „წინასაარჩევნო ეკონომიკური დაპირებების პოლიტიკური ბაზარი“.
მომხსენებელი განიხილავს შემდეგ საკითხებს: წინასარჩევნოდ ამომრჩევლებისათვის შეთავაზებული ეკონომიკური დაპირებების მიზანშეწონილობა, რეალისტურობა და რელევანტურობა საქართველოს ეკონომიკისა და სოციალური ფონის გამოწვევებთან მიმართებაში.
დრო: 20 ოქტომბერი, 19:00 საათი
ადგილმდებარეობა: B201 აუდიტორია (ი.ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია: „გენდერი და კონფლიქტი"
2017-10-20 16:00
20 ოქტომბერს, პარასკევს, 16:00 საათზე, ილიას სახელმწიფო უნივერსიტეტის A203 აუდიტორიაში ტამპერეს (ფინეთი) უნივერსიტეტის მშვიდობისა და კონფლიქტების კვლევის ცენტრის მკვლევარი ელის ფერონი წაიკითხავს საჯარო ლექციას თემაზე: „გენდერი და კონფლიქტი”. ლექცია გაიმართება კვლევითი სემინარის – „ანთროპოლოგია, ისტორია, სოციოლოგია” ფარგლებში.
პრეზენტაცია წარმოადგენს სქესისა და კონფლიქტის გადაკვეთის სხვადასხვა წერტილს: თუ როგორ ხდება მდედრობითი და მამრობითი სქესის კონსტრუირება კონფლიქტისა და ომის დროს, ამ ცვლილებათა გავლენას კონფლიქტურ/პოსტ-კონფლიქტურ კონტექსტში, ასევე სქესსა და ეთნიკურობას როგორ იყენებენ ნარატივებსა და პოლიტიკურ დისკურსში. განხილული იქნება ურთიერთდამოკიდებულება სქესს, მილიტარიზმსა და ომს, სქესსა და ხელისუფლებას და, კიდევ უფრო ზოგადად, სქესსა და სოციალურ სტრუქტურებს შორის. პრეზენტაციის მიზანია კონფლიქტსა და სქესს შორის ურთიერთდამოკიდებულების ანალიზი.
ინფორმაცია ელის ფერონის შესახებ გთხოვთ, იხილოთ ბმულზე: http://www.uta.fi/yky/en/research/tapri/Staff/feron.html
სამუშაო ენა: ინგლისური
დრო: 20 ოქტომბერი, 16:00 საათი
ადგილმდებარეობა: A203 აუდიტორია (ი. ჭავჭავაძის N 32), ილიას სახელმწიფო უნივერსიტეტი
2017 წელი

ცნობილ ქართველოლოგს, ვინფრიდ ბოედერს, საპატიო დოქტორის წოდება მიენიჭება
2017-10-19 18:00
19 ოქტომბერს, 18:00 საათზე, წიგნის სახლში „ლიგამუსი”, ილიას სახელმწიფო უნივერსიტეტის ლინგვისტურ კვლევათა ინსტიტუტის ინიციატივითა და აკადემიური საბჭოს გადაწყვეტილებით, საპატიო დოქტორის წოდება მიენიჭება ცნობილ ქართველოლოგს, ოლდენბურგის უნივერსიტეტის ემერიტუს პროფესორს, ვინფრიდ ბოედერს. ვინფრიდ ბოედერი არის უცხოელ ლინგვისტ ქართველოლოგთა შორის ყველაზე მაღალი სამეცნიერო იმპაქტის მქონე მკვლევარი.
თითქმის 50 წელია, რაც პროფ. ვ. ბოედერი იკვლევს ქართული ენის სტრუქტურისა და ისტორიის, ქართველური ენების ცალკეული ქვესისტემების საერთო თუ სპეციფიკურ პრობლემებს, ძველი და ახალი სალიტერატურო ქართულისა და მისი დიალექტების ფონეტიკა-ფონოლოგიის, მორფოლოგიის, სინტაქსის, ტექსტის ლინგვისტიკისა და ენის სოციალური ისტორიის საკითხებს.
სწრაფი ბმულები:
პროფესორ ვინფრიდ ბოედერის სამეცნიერო ნაშრომების სია: http://www.staff.uni-oldenburg.de/winfried.boeder.html
პროფესორ ვინფრიდ ბოედერის ბიოგრაფია: http://www.staff.uni-oldenburg.de/winfried.boeder.html
დრო: 19 ოქტომბერი, 18:00 საათი
ადგილმდებარეობა: წიგნის სახლი „ლიგამუსი”(ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიაუნის ლიტერატურულ კლუბში: ლევან ცაგარლის ლექცია – „ჰაინრიჰ ბიოლი დღეს“
2017-10-18 19:00
18 ოქტომბერს, 19:00 საათზე, ილიაუნის წიგნის სახლ „ლიგამუსში“ ილიაუნის ლიტერატურული კლუბი გერმანელი მწერლის ჰაინრიჰ ბიოლის 100 წლის იუბილესთან დაკავშირებით გეპატიჟებათ ილიას სახელმწიფო უნივერსიტეტის პროფესორის, გერმანისტისა და ლიტერატურათმცოდნის, ლევან ცაგარლის ლექციაზე: „ჰაინრიჰ ბიოლი დღეს“.
ჰაინრიჰ ბიოლში, ერთი მხრივ, აფასებენ კრიტიკულად მოაზროვნე, საზოგადოებრივად აქტიურ ინტელექტუალს, ერთგვარ მორალურ ინსტანციას, რომელიც აზრის თავისუფლების სადარაჯოზე დგას, მეორე მხრივ, მას მიიჩნევენ მწერლად, რომლის შემოქმედებასაც განსაკუთრებული წვლილი მიუძღვის ომის შემდგომი ხანის გერმანულენოვანი ლიტერატურის განახლების საქმეში. თუმცა მისი ლიტერატურული საქმიანობის შეფასებაც არაა ერთგვაროვანი. მის ნაწარმოებებს იწუნებენ მარტივი სტილის, ჩვეულებრივი ენობრივი ქსოვილის, პროვინციულობის, პატარა ადამიანთა სოციალური გარემოთი შემოფარგვლის, თხრობის რთული ესთეტიკური ფორმების შექმნის უუნარობის გამო. კრიტიკოსები მხოლოდ ერთ საკითხზე თანხმდებიან, სახელდობრ, იმაზე, რომ ჰაინრიჰ ბიოლის გარდა არც ერთი სხვა ავტორის შემოქმედებაში არ ქცეულა განსჯისა და კრიტიკის ობიექტად გერმანიის ფედერაციული რესპუბლიკის სინამდვილე ისე უწყვეტად და სიღრმისეულად, როგორც ეს ჰაინრიჰ ბიოლის ნაწარმოებებში ხდება. მაგრამ ამ შემთხვევაშიც ჰაინრიჰ ბიოლის, როგორც მწერლისა და მოაზროვნის, ღვაწლი ერთი ქვეყნის ერთი კონკრეტული ისტორიულ-სოციალური ვითარების გადმოცემამდე დაიყვანება. იქმნება შთაბეჭდილება, თითქოს მისი ნააზრევი სრულიად უცხო და ყოველგვარ ღირებულებას მოკლებულია სხვა ეპოქებისა და ქვეყნებისთვის. რამდენად მართებულია ამგვარი შეფასებები? ნამდვილად დაკარგული აქვს ჰაინრიჰ ბიოლის მემკვიდრეობას აქტუალობა თანამედროვე სამყაროში? მართლაც უმნიშვნელოა მისი ლიტერატურული ნაწარმოებები ესთეტიკური თვალსაზრისით? და რამდენად გამოსადეგი და გასათვალისწინებელი შეიძლება იყოს ჰაინრიჰ ბიოლის ნააზრევი დღევანდელ საქართველოში? – ამ კითხვებზე პასუხის გასაცემად მიზანშეწონილია, გავიხსენოთ ამ „კიოლნელი კეთილი ადამიანის“, „მუდმივი დავის საგნად ქცეული კლასიკოსის“ ცხოვრება და შემოქმედება და დავაკვირდეთ მას ისეთ რაკურსში, რომლითაც გამოაშკარავდება, რამდენად ახლობელი, აქტუალური, დამაფიქრებელი, მნიშვნელოვანი და საყურადღებოა გასული საუკუნის ამ მოაზროვნის დანატოვარი არა მხოლოდ ომის შემდგომი ხანის გერმანულ, არამედ დღევანდელ ქართულ საზოგადოებრივ მდგომარეობასთან მიმართებაშიც.
დრო: 18 ოქტომბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ადიქტოლოგიის ინსტიტუტის საქმიანობის პრეზენტაცია
2017-10-18 16:00
18 ოქტომბერს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება ილიაუნის ადიქტოლოგიის ინსტიტუტის პრეზენტაცია.
დღის წესრიგი:
მომხსენებელი ჯანა ჯავახიშვილი, ადიქტოლოგიის ინსტიტუტის დირექტორი, ადიქციის კვლევების სამაგისტრო პროგრამის მოწვეული ლექტორი – „ადიქტოლოგიის ინსტიტუტის საქმიანობისა და ადიქციის კვლევების სამაგისტრო პროგრამის მოქმედების შედეგების წარდგენა“
მომხსენებელი დავით ოთიაშვილი, მეცნიერებათა დოქტორი, ადიქციის კვლევების სამაგისტრო პროგრამის მოწვეული ლექტორი – „საქართველოში ნარკოპოლიტიკის აქტუალური საკითხების განხილვა“
მომხსენებელი ირმა კირთაძე, ადიქციის კვლევების სამაგისტრო პროგრამის მოწვეული ლექტორი – „ევროკომისიის TEMPUS-ის მექანიზმის მხარდაჭერით განხორციელებული პროექტის – „ადიქტოლოგიური განათლების ინსტიტუციური მექანიზმების განვითარება საქართველოში“ (ADDIGE) – ფარგლებში გამოცემული სპეციალური ლიტერატურის პრეზენტაცია (გამოცემული ლიტერატურა შეზღუდული რაოდენობით ხელმისაწვდომი იქნება დამსწრე აუდიტორიისათვის)
შეხვედრაში მონაწილეობას მიიღებენ ილიას სახელმწიფო უნივერსიტეტის დაინტერესებული პროფესორ-მასწავლებლები და სტუდენტები, ადიქციის კვლევების სამაგისტრო პროგრამის კურსდამთავრებულები და ამჟამინდელი სტუდენტები, საქართველოში მოქმედი ადიქტოლოგიური სერვისებისა და დარგში მოღვაწე არასამთავრობო ორგანიზაციების წარმომადგენლები, ასევე TEMPUS-ის პროექტის ადგილობრივი პარტნიორები.
გთხოვთ გვეწვიოთ!
დრო: 18 ოქტომბერი, 16:00-17:30 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სეზონის გახსნა და პრემიერა ილიაუნის თეატრში
2017-10-17 10:26
21 ოქტომბერს, 20:00 საათზე, ილიას სახელმწიფო უნივერსიტეტის თეატრი სეზონს სპექტაკლის „ხალხის მტერი“ პრემიერით გახსნის. სპექტაკლი ილიას სახელმწიფო უნივერსიტეტის თეატრალური ხელოვნების პროგრამის სტუდენტის, საბა ასლამაზიშვილის სადიპლომო ნამუშევარია.
სპექტაკლში მონაწილეობას მხოლოდ ილიას სახელმწიფო უნივერსიტეტის თეატრალური ხელოვნების პროგრამის სტუდენტები მიიღებენ, რომელთაც პარტნიორობას ამავე პროგრამის კურსდამთავრებულები და უკვე პროფესიონალი მსახიობები ანდრია ვაჭრიძე, ზურაბ გაბუნია, სალომე მიქაძე და მარიამ კალატოზიშვილი გაუწევენ.
როდესაც სიმართლე თავისუფლების ტოლფასია
რა ძალა აქვს სიმართლეს ძალაუფლებისათვის მებრძოლი უმრავლესობის წინააღმდეგ;
მოერევა კი ერთი კაცის სიმართლე მაღალჩინოსნების მიერ მოტყუებულ ბრბოს;
აქვს კი აზრი დაუპირისპირდე გარშემომყოფებს, როდესაც შენს სიმართლეში დარწმუნებული ხარ;
ღირს კი ბრძოლა, როდესაც მარტო ხარ?
იქნებ ჯობდეს გაჩუმდე და შეინარჩუნო ოჯახი, სტატუსი, პატივისცემა, კეთილდღეობა…
ახალგაზრდა რეჟისორისათვის „ხალხის მტერი“ დებიუტი არ არის. საბა ასლამაზიშვილის საკურსო სპექტაკლი „მეტამორფოზები“ უკვე მეორე წელია ილიაუნის თეატრის რეპერტუარშია. სპექტაკლი „ხალხის მტერი“ ილიაუნის თეატრის რეპერტუარში პრემიერის შემდეგაც დარჩება.
ბილეთის ფასი: 7 ლარი

ილიაუნის სამეცნიერო კაფეში: ჯუანშერ ჯეჯელავას საჯარო ლექცია
2017-10-16 19:00
16 ოქტომბერს, 19:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ ასოცირებული პროფესორის (საბუნებისმეტყველო მეცნიერებებისა და საინჟინრო ფაკულტეტი) ჯუანშერ ჯეჯელავას საჯარო ლექციაზე: „რა არის სუპერსიმეტრია და როგორ ეძებენ მას“.
ნაწილაკების ფიზიკაში არსებობს თეორიული კონსტრუქცია, რომელსაც ჰქვია სუპერსიმეტრია (SuperSymmetry), მეცნიერთა ჟარგონზე – სუსი (SUperSYmmetry). შესაძლოა, სუპერსიმეტრია ძალიან ლამაზი, მაგრამ რეალობას მოწყვეტილი მათემატიკური კონსტრუქციაა, მაგრამ იმ შემთხვევაში, თუ ის ნამდვილად არსებობს, ჩვენთვის ცნობილი ელემენტარული ნაწილაკების რიცხვი, როგორც მინიმუმ, შეიძლება გაორმაგდეს.
ლექცია მიზნად ისახავს, მსმენელს პოპულარული ენით აუხსნას სუპერსიმეტრიის არსი და გააცნოს, რა სიახლეებია დიდ ადრონულ კოლაიდერზე (LHC, CERN), სუსის ძიების ფრონტზე,
დრო: 16 ოქტომბერი, 19:00 საათი
ადგილმდებარეობა: E 207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა: რატომ არის მნიშვნელოვანი Scopus-ის გამოყენება?
2017-10-16 17:00
16 ოქტომბერს, 17:00 საათზე, ილიას სახელმწიფო უნივერსიტეტის E 207 აუდიტორიაში ილიაუნის ბიბლიოთეკა გიწვევთ შეხვედრაზე – რატომ არის მნიშვნელოვანი სამეცნიერო ბაზა Scopus-ის გამოყენება?!
Scopus-ი წარმოადგენს ელბაზას, რომელიც აერთიანებს ბიბლიოგრაფიულ მონაცემებს 5000-ზე მეტი გამომცემლის 21000 დასახელების სამეცნიერო ჟურნალიდან, მთლიანობაში 50 მილიონზე მეტ ჩანაწერს. მომხმარებელს მრავალფეროვანი ინსტრუმენტების გამოყენებით საშუალება ეძლევა, დადგინოს, გააანალიზოს და ვიზუალურად წარმოადგინოს კონკრეტული ავტორის/სტატიის ციტირების მაჩვენებელი/ H-ინდექსი. აღნიშნული ბაზა გვეხმარება, მუდმივად ვაკონტროლოთ მსოფლიოში მიმდინარე კვლევების ტენდენცია მეცნიერების, ტექნოლოგიის, მედიცინის, ჰუმანიტარულ და სოციალურ დარგებში.
შეხვედრა საინტერესო იქნება სამაგისტრო და სადოქტორო საფეხურის სტუდენტებისთვის, მკვლევრებისთვის, პროფესორ-მასწავლებელებისთვის, ბიბლიოთეკის თანამშრომლებისთვის.
შეხვედრას გაუძღვება ელსევიერის რეგიონული მენეჯერი ბ-ნი პიტერ პოროში.
სამუშაო ენა: ინგლისური
დრო: 16 ოქტომბერი, 17:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.
